《杂兴》
唐代·李颀

沈沈牛渚矶，旧说多灵怪。行人夜秉生犀烛，洞照洪深辟滂湃。

乘车驾马往复旋，赤绂朱冠何伟然。波惊海若潜幽石，龙抱胡髯卧黑泉。

水滨丈人曾有语，物或恶之当害汝。武昌妖梦果为灾，百代英威埋鬼府。

青青兰艾本殊香，察见泉鱼固不祥。济水自清河自浊，周公大圣接舆狂。

千年魑魅逢华表，九日茱萸作佩囊。善恶死生齐一贯，祗应斗酒任苍苍。

作者简介：李颀(690-751)，汉族，东川（今四川三台）人（有争议），唐代诗人。少年时曾寓居河南登封。开元十三年进士，做过新乡县尉的小官，诗以写边塞题材为主，风格豪放，慷慨悲凉，七言歌行尤具特色。